Brics ‘steun gesprekke’ tussen Rusland, OekraïnePres. Cyril Ramaphosa tydens die beraad. (Foto: Jairus Mmutle/GCIS) Die Brics‑groep van ontluikende ekonomieë, wat Suid-Afrika insluit, sê hy steun gesprekke tussen Rusland en Oekraïne om die voortslepende konflik te besleg. Dit kom aan die einde van ŉ twee dae lange beraad wat deur China aangebied is. Brics het tydens die beraad die stand van sake in die Rusland-Oekraïne-konflik bespreek. Brasilië, Rusland, Indië, China en Suid-Afrika maak deel van Brics uit. Dié lande is verantwoordelik vir meer as 40% van die wêreldbevolking en byna ŉ kwart van die wêreld se bruto binnelandse produk. Die vyf lande het in ŉ gesamentlike verklaring gesê dat hulle “gesprekke tussen Rusland en Oekraïne steun”, maar het nie uiteengesit hoe dit gefasiliteer sal word sodat die oorlog beëindig kan word nie. Die lande het gesê dat hulle hul “kommer oor die humanitêre situasie in en om Oekraïne bespreek het” en besluit het om internasionale agentskappe te ondersteun in hul pogings om humanitêre hulp te verleen. Pres. Cyril Ramaphosa het op sy beurt gesê dat die lande op ŉ tyd byeenkom waar daar groot onsekerheid oor die toekoms van die wêreld is. “In ooreenstemming met ons buitelandse beleidsbeginsels, doen Suid-Afrika opnuut ŉ beroep op die twee betrokke lande om dialoog en onderhandeling na te streef sodat daar tot ŉ vreedsame oplossing gekom kan word,” het hy gesê. “Ons is bekommerd dat die oorlog die fokus en hulpbronne van die internasionale gemeenskap van ander humanitêre krisisse aflei. Dringende globale kwessies soos klimaatsverandering kry nie voldoende aandag nie.” Pres. Xi Jinping van China het kort voor die beraad gesê dat die krisis in Oekraïne werklik ŉ “wekroep” is. Ramaphosa, asook die leiers van China en Indië, het sedert die begin van die oorlog dit nog nie veroordeel nie. Dié lande het selfs buite stemming gebly toe die Verenigde Nasies (VN) ŉ resolusie onderteken het wat Rusland se inval in Oekraïne veroordeel. Pres. Wladimir Poetin van Rusland het sy bondgenote kort hierna aangeraai om Westerse lande se veroordeling hiervan te ignoreer. Poetin het Donderdag tydens die beraad gesê dat Brics moet streef na ŉ “werklik multipolêre stelsel van interregeringsverhoudinge” en dat Westerse selfsug opsy geskuif moet word. Brasilië, Rusland, Indië, China en Suid-Afrika maak deel van Brics uit. (Foto: Jairus Mmutle/GCIS)